

**Republika e Kosovës**

**Republika Kosovo-Republic of Kosovo**

*Kuvendi - Skupština - Assembly*

Legjislatura VIII

Sesioni pranveror

**Për:** Deputetët e Kuvendit

**Cc:** Kryesinë e Kuvendit

**Nga:** Komisioni për Punë të Jashtme dhe Diasporë

**Lënda:** Rekomandim për Projektligjin nr. 08/L-119 për ratifikimin e Marrëveshjes ndërmjet Qeverisë së Republikës së Kosovës dhe Qeverisë së Malit të Zi në kontekstin e Aderimit në Bashkimin Evropian

**Datë:** 25 Janar 2022

Komisioni për Punë të Jashtme dhe Diasporë, në bazë të nenit 60 paragrafi 3, si dhe nenit 68 të Rregullores së Kuvendit, në mbledhjen e mbajtur më dt. 25 janar 2022, në cilësi të Komisionit funksional, shqyrtoi Projektligjin nr. 08/L-119 për ratifikimin e Marrëveshjes ndërmjet Qeverisë së Republikës së Kosovës dhe Qeverisë së Malit të Zi në kontekstin e Aderimit në Bashkimin Evropian dhe vendosi që Kuvendit t’ia paraqesë këtë:

**R e k o m a n d i m**

Të miratohet Projektligji nr. 08/L-119 për ratifikimin e Marrëveshjes ndërmjet Qeverisë së Republikës së Kosovës dhe Qeverisë së Malit të Zi në kontekstin e Aderimit në Bashkimin Evropian me amendamentin e propozuar si vijon:

**Amendamenti 1**

Pas nenit 2 të projektligjit, shtohet neni i ri si vijon:

**Neni 3**

**Dokumentet e bashkëngjitura**

Bashkëngjitur me këtë Ligj është Marrëveshja ndërmjet Qeverisë së Republikës së Kosovës dhe Qeverisë së Malit të Zi në kontekstin e Aderimit në Bashkimin Evropian.

**Arsyetim**

Komisioni për Punë të Jashtme dhe Diasporë, bazuar në nenin 60 të Rregullores së Kuvendit, në mbledhjen e mbajtur më 25 janar 2022, e shqyrtoi Projektligjin për ratifikimin e Marrëveshjes ndërmjet Qeverisë së Republikës së Kosovës dhe Qeverisë së Malit të Zi në kontekstin e Aderimit në Bashkimin Evropian.

Komisioni gjatë shqyrtimit të projektligjit, konstatoi se ky projektligj ka për qëllim që të ratifikojë marrëveshjen në kontekstin e aderimit në Bashkimin Evropian, ndërmjet Qeverisë së Republikës së Kosovës dhe Qeverisë së Malit të Zi.

Marrëveshja që do të ratifikohet ka për qëllim që Qeveria e Republikës së Kosovës së bashku me Qeverinë e Malit të Zi të kenë objektiv strategjik aderimin e plotë në Bashkimin Evropian duke zhvilluar bashkëpunimin në fushat me interes të ndërsjellë me qëllim që të përshpejtojnë harmonizimin e legjislacionit kombëtar me acquis, dhe zgjerimin e dialogut politik me fokus të veçantë në bashkëpunim për integrimin në strukturat evropiane.

Komisioni vlerësoi se për aderim në BE, të dy Qeveritë do të kenë bashkëpunim ekonomik dhe tregtar, lëvizjen e punëtorëve dhe kapitalit, themelimin dhe ofrimin e shërbimeve, harmonizimin e legjislacionit me Acquis, bashkëpunimin në fushën e sundimit të ligjit, andaj bazuar në këtë i rekomandon Kuvendit miratimin e Projektligjit për ratifikimin e Marrëveshjes ndërmjet Qeverisë së Republikës së Kosovës dhe Qeverisë së Malit të Zi në kontekstin e Aderimit në Bashkimin Evropian.

Arsyetimin e rekomandimit e paraqet Kryetari i Komisionit, deputeti Haki Abazi.

Kryetari i Komisionit,

\_\_\_\_\_\_\_\_\_\_\_\_\_\_\_\_

Haki Abazi